ทิสโก้พร้อมซื้อพอร์ตเช่าซื้อเพิ่ม
ทิสโก้ฟุ้งซื้อพอร์ตเช่าซื้อบริหารต้นทุนถูกลง แง้มประตูรอคนขายปีนี้ &#8220;ปลิว&#8221; ห่วงปัจจัยเสี่ยงเศรษฐกิจดีคนใช้จ่ายไม่ถูกทาง ก่อฟองสบู่
15 ม.ค. 2553

ทิสโก้ฟุ้งซื้อพอร์ตเช่าซื้อบริหารต้นทุนถูกลง แง้มประตูรอคนขายปีนี้ “ปลิว” ห่วงปัจจัยเสี่ยงเศรษฐกิจดีคนใช้จ่ายไม่ถูกทาง ก่อฟองสบู่ 
นายปลิว มังกรกนก ประธานเจ้าหน้าที่บริหารกลุ่ม บริษัท ทิสโก้ไฟแนนเชียลกรุ๊ป กล่าวว่า ปีนี้ยังมีโอกาสพิจารณาซื้อพอร์ตสินเชื่อเช่าซื้อรถยนต์ แต่เชื่อว่าผู้ขายจะไม่มากเท่าปีก่อน เพราะปีนี้เศรษฐกิจเริ่มดีขึ้น การเข้าซื้อพอร์ตสินเชื่อเป็นเรื่องของโอกาส หากรายใดสนใจขาย อยากเลิกทำแล้วมาบอกบริษัทก็ยินดีเข้าไปดูในรายละเอียด
นายปลิว กล่าวว่า การเข้าซื้อพอร์ตสินเชื่อเช่าซื้อรถยนต์ปีก่อน ได้ประเมินแล้วว่า ได้ผลดีมาก เป็นที่พอใจ โดยเฉพาะการบริหารต้นทุนลดลง ดูได้จากค่าใช้จ่ายต่อรายได้ปรับตัวลดลง การมีขนาดใหญ่ขึ้น ทำให้ต้นทุนธนาคารลด
“การดำเนินธุรกิจของกลุ่มทิสโก้ปีนี้ นับว่าเป็นปีที่ท้าทาย เนื่องจากความไม่แน่นอนในด้านเศรษฐกิจยังมีอยู่ แต่ธนาคารมีจุดดีเรื่องความคล่องตัว ทำให้บริหารจัดการความเสี่ยงได้ดี จึงเชื่อว่าปีนี้ธุรกิจของทิสโก้ยังสามารถเติบโตได้อย่างต่อเนื่อง โดยมีธุรกิจสินเชื่อเช่าซื้อเป็นตัวหลัก ส่วนการเข้าซื้อกิจการนั้น ยังคงเปิดกว้างตามความเหมาะสม” นายปลิว กล่าว
สำหรับสินเชื่อในปี 2553 ตั้งเป้าสินเชื่อเติบโต 10% ใกล้เคียงกับปีก่อน ท่ามกลางการแข่งขันสูงในตลาด ตามแนวโน้มตลาดที่เติบโตขึ้น เพราะเศรษฐกิจมีทิศทางดี
นายปลิว กล่าวว่า ปัจจัยเสี่ยงมีอยู่ทุกปี แต่เรื่องการเมืองเป็นเรื่องที่ทุกคนคุ้นเคยแล้ว เศรษฐกิจก็มีแววฟื้นตัวชัด การลงทุนก็ต้องเดินต่อ ฉะนั้นสิ่งที่เป็นปัจจัยเสี่ยงในมุมมองธนาคารจริง ๆ คือ เมื่อทุกอย่างฟื้นตัวดีขึ้น คนจะมีความกล้าหาญในการลงทุน ซึ่งก็กลัวว่าการลงทุนจากการใช้จ่ายที่ไม่ถูกต้อง จะเป็นการสร้างให้เกิดฟองสบู่ นี่คือปัจจัยเสี่ยงของประเทศไทย
นางอรนุช อภิศักดิ์ศิริกุล กรรมการผู้จัดการใหญ่ บริษัท ทิสโก้ไฟแนนเชียลกรุ๊ป กล่าวว่า ปีก่อนธนาคารทิสโก้สามารถบริหารส่วนต่างอัตราดอกเบี้ย(สเปรด) ได้ดีมากเฉลี่ยทั้งปีอยู่ที่ 4.6% โดยปีนี้คาดว่าจะบริหารสเปรดไม่ให้แตกต่างจากปีก่อนมาก แม้จะมีการคาดการณ์กันว่าครึ่งหลังของปีนี้ ดอกเบี้ยจะมีการปรับขึ้น แต่หากมีการปรับขึ้นดอกเบี้ยในครึ่งหลังของปีนี้จริง ผลของต้นทุนการขึ้นดอกเบี้ยจะเห็นในปี 2554